《书事》
清代·濮文暹

我生误文字，平贼无奇术。远闻三里城，受攻四十日。

报国固不才，亦莫救家室。有弟杀贼归，犹抱老母膝。

膝前妹娇痴，向之索枣栗。忽惊刀矛撞，投怀涕潜溢。

是时屋瓦飞，雷从地底出。烟中互长梯，与贼相甲乙。

三登而三堕，催以万觱篥。全家争督战，不解避斧锧。

致身臣应尔，寸土守敢失。贼富民愈贫，雀罗鼠更掘。

雀鼠幸未空，全军仍以律。朝向大吏述，暮向大吏述。

大吏无援师，忍怒日受叱。昨日兵力分，十已遣六七。

近郊贼方横，山城遑与恤。驰书慰众心，此情不忍笔。

但言大军来，重围破可必。讹语纷刺耳，入梦亦不吉。

仰天问消息，鸿雁杳无一。不来肝肠裂，来亦肝肠裂。

上言民可怜，下与骨月诀。我思化黄鹄，飞入罗网缺。

贼营三十里，去恐羽翼折。将心且随月，黯照战场血。

旂渍血花紫，月下惨成列。登陴见予季，此时心骨热。

书生弱有年，一旦横磨铁。老母素怜儿，今不闻呜咽。

昨驰告急封，家书竟断绝。公义不及私，此举太豪杰。

独不计汝兄，请师喉屡噎。家人祇解啼，首蓬面不洁。

巍巍雨花冢，深深大峨穴。德薄者祀斩，或免天所罚。

服官三十载，吾父多清节。生儿诚太愚，处世又不哲。

恃此臣子心，安危总一辙。圣诏渴求贤，所恨学尽拙。

男儿好身手，甘兹尘土灭，煌煌君父恩，及时好施设。

作者简介：濮文暹，字青士，溧水人。同治乙丑进士，历官南阳知府。有《见在龛集》。